DjVu
DjVu – kompiuterinis failų formatas, skirtas saugoti grafinei informacijai. Dažniausiai DjVu formatu saugomi skanuoti dokumentai, knygos. DjVu naudojama vilnelių glaudinimo technologija, kurios pagalba galima suglaudinti grafinę informaciją neprarandant kokybės, suglaudinta informacija užima labai nedaug vietos, todėl šis formatas vis populiarėja internetiniuose puslapiuose. DjVu failų formatas yra laikomas PDF formato alternatyva, teigiama, jog nuskenuoti DjVu dokumentai užima mažiau atminties negu PDF dokumentai. Taip pat, kaip ir PDF failuose, DjVu failuose gali būti ir OCR teksto sluoksnis, kuris palengvina teksto kopijavimo ir paieškos operacijas. DjVu formatą palaiko dauguma dokumentų peržiūros programų, pvz., Okular, Evince, SumatraPDF.